## L’Hospital La Fe impartix tallers per a combatre l’obesitat greu

*** Prop de 70 persones amb obesitat greu s’han beneficiat d’este programa per a millorar la seua salut
* Els tallers es dividixen en cinc sessions, en les quals s’aborden els principals temes sobre nutrició saludable**

L’Hospital Universitari i Politècnic La Fe impartix tallers per a persones amb obesitat greu i candidates a cirurgia bariàtrica, és a dir, persones amb un índex de massa corporal igual o superior a 35 (IMC ≥ 35) amb complicacions o un índex de massa corporal igual o superior a 40 (IMC ≥ 40) independentment d’estes. Més de 70 pacients ja han participat en esta iniciativa, que va començar el març d’este mateix any.

L’objectiu dels tallers “és millorar i estandarditzar la qualitat assistencial d’estos pacients a través de reunions grupals, que els proporcionen continguts educatius detallats i de manera més homogènia”, segons el cap del Servici d’Endocrinologia i Nutrició de l’Hospital La Fe, Juan Francisco Merino.

Això s’aconseguix gràcies a l’organització i planificació dels tallers per part de les nutricionistes del Servici, que, en col·laboració amb els especialistes en Endocrinologia i Cirurgia Endocrinometabòlica, han elaborat els continguts del programa i s’encarreguen de realitzar-lo.

A més, estes sessions afavorixen la interacció entre pacient i professional sanitari, “la qual cosa facilita el plantejament de dubtes de diversa índole i la posada en comú de possibles solucions, amb la finalitat de millorar els resultats abans i després de l’operació”, ha destacat Paolo Rossetti, facultatiu especialista del Servici d’Endocrinologia i Nutrició de La Fe.

Cada pacient participa en cinc sessions grupals, quatre de les quals es realitzen durant el període d’intervenció dietètica i farmacològica, és a dir, entre la primera visita individual amb els especialistes en Endocrinologia i en Nutrició i la visita següent; i una quinta sessió grupal abans de la cirurgia bariàtrica.

“En estes trobades els pacients treballen diversos continguts, des de l’alimentació saludable fins a la planificació dels menús o la tècnica del plat, que consistix a dividir i organitzar el que mengem en un plat de manera visual i amb les proporcions nutricionalment recomanades”, ha detallat Eva Gascó, nutricionista del Servici d’Endocrinologia i Nutrició de La Fe.

Les sessions també posen l’accent en com s’han d’estructurar les racions a ingerir, el control sobre etiquetatge dels aliments o la llista de la compra, així com la importància de l’exercici físic. A més, també se’ls facilita informació sobre les modificacions dietètiques necessàries després de la cirurgia.

**350 casos nous d’obesitat mòrbida a l’any**

La prevalença de l’obesitat (IMC > 30kg/m²) a Espanya se situa al voltant del 15-20 % de la població general: el 18,7 % segons estimacions recents de l’estudi ENA-COVID, i les persones amb obesitat greu (classificada en eixe estudi com a IMC > 35) són el 4,9 %.

En l’hospital La Fe s’atenen anualment al voltant de 350 casos nous d’obesitat mòrbida, la majoria dels quals té indicació per a cirurgia bariàtrica. D’altra banda, el nombre de persones amb obesitat potencialment candidates a intervenció intensiva dirigida a la pèrdua de pes (objectiu de pèrdua > 15-20 % del pes inicial) és molt més gran.

La complexitat d’esta malaltia crònica juntament amb l’alta prevalença que té requerixen un abordatge multidisciplinari i, alhora, l’optimització dels recursos sanitaris.

“L’estructuració d’un recorregut assistencial que inclou estos tallers en forma de reunions grupals amb la participació de diversos professionals contribuïx a millorar l’adherència d’estos pacients als tractaments i a millorar la seua qualitat de vida”, ha destacat el gerent de l’Hospital La Fe, José Luis Poveda.

Fecha: 13/10/2024